Samskipti leik - og grunnskóla Mosfellsbæjar og trúfélaga Samþykkt á 612. fundi bæjarstjórnar Mosfellsbæjar þann 9. október 2013 . 1. a ) Leggja ber áherslu á mikilvægi vandaðrar trúarbragðafræðslu . Þættir í slíkri fræðslu geta verið vettvangsheimsóknir til trúfélaga og að fulltrúum þeirra sé boðið í kennslustund til að fræða um trú sína og trúfélag . b ) Mikilvægt er að fræðsla þessi og heimsóknir sé gerð á vegum skólans og í þeim tilgangi að fræða nemendur um tiltekin trúarbrögð , inntak þeirra , helgidóma og siði en feli ekki í sér innrætingu tiltekinna trúarskoðana eða tilbeiðslu . c ) Vettvangsheimsóknir til trúfélaga og heimsóknir fulltrúa þeirra í skóla skulu taka mið af ofangreindu og vera innan ramma aðalnámskrár leik - , grunn - og framhaldsskóla . 2. a ) Heimsóknir í kirkjur í tengslum við stórhátíðir kristninnar telst hluti af fræðslu um trúarhátíðir og menningarlega arfleifð þjóðarinnar . b ) Gæta þarf þess að foreldrar og skólaráð séu upplýstir tímanlega um námstilhögun , námsefni og vettvangsferðir . Sama gildir um leik - og framhaldsskóla þar sem það á við . 3. a ) Skóli og önnur uppeldisstarfsemi þarf að taka mið af vaxandi fjölmenningarlegum áhrifum með því að fagna fjölbreytni mannlífsins og leggja áherslu á virðingu fyrir einstaklingnum . Skólinn er fyrir öll börn , óháð andlegu eða líkamlegu atgervi , uppruna , menningu , kyni eða trú . Í því felst að gætt sé að jafnræði þar sem margvíslegar skoðanir , tjáning um þær og mismunandi þarfir hvers og eins séu eðlilegur hluti af daglegu skólastarfi , sem mótast af viðhorfum og viðmóti sem stuðlar að vináttu , vinsemd og virðingu . b ) Um almenna kynningu eða auglýsinga á starfsemi trúfélaga í skólum skulu gilda sömu reglur og um kynningu annarra félagasamtaka .